
Честит рожден ден!

Вестник „ВЯРА”на пет години.

Пенсионери и хора с увреждания помогнаха за засаждане на дръвчета

Хора с увреждания и членове на клубовете на пенсионерите в Плевен продължиха една добра  традиция. На 8 декември 2009 година те се включиха в засаждането на 7 дървета от вида копривка. Младите фиданки намериха мястото си пред т.нар. Китайска стена в града. Проявата е по инициатива на Върбан Мончев – координатор на клубовете, и се провежда в рамките на есенната залесителна кампания на Община Плевен. В кампанията до момента са засадени общо 124 дръвчета. В последните няколко години по това време се засаждат предимно широколистни видове, защото преди коледните и новогодишните празници зачестяват посегателствата върху иглолистните дървета. Вандалите отиват и отрязват върховете на елхите, за да ги занесат в домовете си и да ги украсят, след което ги изхвърлят. Напоследък често се случва и след като екипите на “Паркстрой” засадят дръвчета, след тях хората да отидат и да ги вземат, за да ги засадят в дворовете или на вилите си. “Това е и причината напоследък да се засаждат по-евтини видове фиданки.

Отпада подоходният критерий за помощи за инвалиди

Да отпадне подоходният критерий за получаване на добавки за хората с увреждания, за това са се договорили президентът Георги Първанов и премиерът Бойко Борисов. Това съобщи държавният глава, който взе участие в тържественото честване на 20-годишнината на Съюза на инвалидите в България. По думите му отпадането на подоходния критерий може да стане между двете  четения на поправките в Закона за интеграцията на хората с увреждания. С измененията, одобрени от кабинета, се предвиждаше От 1-ви януари 2010 хората с увреждания да получават интеграционна добавка, само ако месечният доход на член от семейството не  надвишава 350 лева. Ето какво още каза по темата президентът Георги Първанов:

„Трябва да призная, че имаше доста сериозни преговори. Вие си спомняте, че този проблем беше поставен за първи път на тристранната среща с министър-председателя и с председателя на Народното събрание. Тогава заявих категорично, че ако се възприеме новото законодателство, което включва замяната на интеграционните добавки със социални помощи и което е по-лошо въвеждането на подоходен критерий при отпускането на тези помощи, аз ще наложа вето. В последствие беше проведена среща със социалния министър и неговия екип. Обстойно изложихме нашите аргументи и въпреки това има внесен законопроект от Министерския  съвет, който запазва тяхната позиция. Днес в рамките на деня имах няколко разговора с министър-председателя и в крайна сметка се договорихме този текст да отпадне, така че подоходен критерий за хората с увреждания няма да има. Дали ще бъде изтеглен законопроектът или по-вероятното е между двете четения този текст да падне, важното е, че имаме добри новини за хората с увреждания.
Новите документи за самоличност ще са по-скъпи от сегашните

Най-скъпият от новите документи за самоличност ще струва около 250 лева. Това е сума, която още не е точно определена, но е прогнозна. Срещу тази сума ще се отпечатва нов международен паспорт за осем часа, в който ще бъде вграден чип със снимка и пръстови отпечатъци на притежателя му. Обикновената поръчка ще е около 50 лева, а бързата - за три дни - около 100 лева. Нова лична карта се предвижда да е около 20 лева, при бърза поръчка - 40, а при експресна - за няколко часа - 100 лева. За шофьорската книжка ще се плаща между 25 и 125 лева. Тези цени са приблизителни, все още не са приети окончателно. Новите документи ще са по-скъпи от сегашните, защото снимането и вземането на пръстовите отпечатъци ще става там, където се подава заявлението за преиздаване. По този начин на хората ще се спести посещаването на фотостудио. Подаването на заявления ще става във всяко РПУ, както и досега. Новите документи ще се изработват на 30 места в цялата страна - по едно във всяка област. В София ще са четири - в КАТ за книжки, в Областната дирекция на полицията в ж.к. "Гео Милев" - за Софийска област, и още две в София. Издаването на новите документи започва окончателно от март 2010 година. Досега този старт беше отлаган няколко пъти. Биометрични данни ще имат само паспортите. Личните карти и шофьорските книжки ще се правят вече от друг материал, който е много по-издръжлив, а освен това ще има и вградени нови защити. Всички възрастни хора, които имат зелени паспорти ще продължат да ги ползват. Няма да сменят личните си карти и всички, които са притежатели на безсрочни документи за самоличност. Подмяната на документи  за никого не е задължителна сега. Това може да стане и след изтичането на срока на документа. Срокът на голяма част от документите за самоличност изтича през 2010 година и затова с шест месеца се удължава този срок с цел да няма опашки пред РПУ-тата. През тези шест месеца обаче документът за самоличност ще важи само в България ис него няма да може да се пътува в чужбина. Причината е, че няма как да се актуализират данните на документа, които вече веднъж са записани в него. Удължаването на срока е само за шофьорските книжки и личните карти, като с личните карти всеки ще може да се яви дори пред нотариус. Ако на някого му се налага да пътува в рамките на ЕС, например, а личната му карта изтича догодина, точно в  периода на пътуване, то тогава ще трябва да си извади нова лична карта /от стария тип, ако е преди март 2010 г. или нова след този месец/. Другият вариант е да си извади паспорт, който ако ще бъде издаден преди март месец ще е без биометрични данни. Така ще може да се ползва шестмесечния удължен период. Не се предвижда във всяко българско посолство или консулска  служба в чужбина да има техника за вземане на биометрични данни. Ако трябва да подменят  документите си сънародниците ни зад граница ще имат няколко възможности. Едната от тях  предвижда да се пътува до България. Друга възможност е да се посети по-близка страна, където  ще има нужната техника. След като са взети биометричните данни те щесе пращат по електронен път до България. Готовият документ ще се връща или по дипломатическа поща или с куриерска  фирма, каторазходите няма да са за сметка на държавата, а за сметка на получателя на документа. На всеки 5 години, когато изтича паспорта или 10 - за личните карти, ще се вземат  нови биометрични данни от всеки. Разликата вече е, че заявлението няма да се попълва на ръка, а ще се отпечатва готово, попълнено с данните на човека. Така ще се спести и време за обработка. Гражданинът само ще се подписва след като му бъдат снети и биометричните данни. Ако в срок от две години нов документ с биометричен носител бъде изгубен или откраднат ще  може през интернет да се подаде форма за преиздаването му. Всеки за целта обаче трябва да има електронен подпис. За хората с увреждания, които не могат да се движат са предвидени близо 80 мобилни станции за биометрични данни. След като бъде подадено заявление, специален екип ще посети лицето, за да му бъдат взети нужните пръстови отпечатъци и да му бъде направена снимка.

ОБЛЕКЧЕНИЯ И ПРЕФЕРЕНЦИИ ПО РАЗЛИЧНИ ЗАКОНИ ЗА ХОРА С УВРЕЖДАНИЯ

Съгласно чл. 25, ал. 2 от Закон за местните данъци и такси, за имот, който е основно жилище на лице с намалена  работоспособност от 50 до 100 на сто, данъкът се дължи със75 на сто намаление.

Съгласно чл. 58, ал. 1 от същия закон, са освободени от заплащането на годишен данък, превозните средства- триколка или лек  автомобил, собственост на лице с намалена работоспособност от 50 до 100 на сто, с обем на двигателя до 1800 куб.см и с  мощност до 74 kW (100 к.с.).

Съгласно чл. 29, ал. 3 от Закона за облагане доходите на физическите лица, данъчната основа за облагане на доходите на лица с  намалена работоспособност от 50 до 100 на сто се определя, като полученият облагаем доход се намалява с двойния размер на  необлагаемия месечен, съответно годишен, минимум.

За дейностите , които подлежат на облагане с патентен данък, лицата с намалена работоспособност от 50 до 100 на сто ползват намаление на окончателния годишен (патентен) данък в размер 50 на сто.

Съгласно чл. 213, ал. 1 от Данъчно- осигурителен процесуален кодекс, не може да се насочва принудително изпълнение върху пенсията, когато тя е в размер до 250 лв. месечно.

Съгласно ал. 2 от същата разпоредба, не се допуска принудително изпълнение и върху:

1. обезщетенията по социалното осигуряване, включително за безработица;

2. социалните помощи, предоставяни от държавния или общинския бюджет;

3. сумите по дарение от физически и юридически лица, получени от лица с трайни увреждания с намалена работоспособност над 50 на сто и други категории лица в неравностойно социално положение.

Съгласно разпоредбите на Закона за здравното осигуряване, за сметка на републиканския бюджет, освен ако не са осигурени по  друг ред, се осигуряват:

- гражданите, които отговарят на условията за получаване на месечни социални помощи и целеви помощи за отопление по реда на Закона за социално подпомагане, ако не са осигурени на друго основание, както и настанените в специализирани институции за  социални услуги;

- военноинвалидите; инвалидите, пострадали при или по повод на отбраната на страната, по време на наборна военна служба, при природни бедствия и аварии; пострадалите при изпълнение на служебния си дълг служители на Министерството на вътрешните  работи;

-родителите, осиновителите или съпрузите, които полагат грижи за инвалиди със загубена работоспособност над 90 на сто, които  постоянно се нуждаят от чужда помощ;

Съгласно разпоредбите на Закон за държавните такси, от заплащане на държавни такси се освобождават:

-инвалидите, бременните и майките с деца до 6-годишна възраст, сираците в случаите на прехвърляне от едно учебно заведение в  друго, от една специалност или форма на обучение в друга по здравословни причини, установени със заключение на медицинска  комисия;

-страните по производствата по чл. 14б от Закона за социално подпомагане.

Съгласно чл. 68, ал. 3 от Закона за висшето образование, инвалиди с трайни увреждания и намалена работоспособност 70 и над 70  на сто и военноинвалиди, се приемат при облекчени условия и по ред, определени с правилника за дейността на висшето училище,  ако са участвали успешно в конкурсните изпити.

В правилниците на висшето училище, студентите, докторантите и специализантите - сираци, слепи, глухи, инвалиди с трайни  увреждания и намалена работоспособност 70 и над 70 на сто, военноинвалиди и лица, отглеждани до пълнолетието си в домове за  отглеждане на деца, лишени от родителска грижа, майки с деца до 6-годишна възраст и диспансеризираните, се предвиждат  специални облекчения за обучението им.

Съгласно чл. 95, ал. 5 е предвидено освобождаване от такси за обучение в държавните висши училища на лица с трайни увреждания  и намалена работоспособност 70 и над 70 на сто и военноинвалиди.

Тържествен концерт по повод 10 декември
По повод 10 декември – Деня на признателността на гражданите на Плевен  към загиналите за неговото Освобождение, Община Плевен организира тържествен концерт с участието на оркестър „Симфониета” и Общинската хорова формация. Концертът се състоя  на 10.12.2009 от 12.30 часа в ДКТ „Ив. Радоев”. В програмата бяха включени „Увертюра” от „Прилепът” на Й. Щраус, „Меланхолична  серенада” от Чайковски в изпълнение на Павел Минев  цигулка, „Хор на циганите”, „Хор на матадорите” и „Наздравица” от „Травиата” на Верди, ария на Тоска из операта „Тоска” на Пучини, увертюра и финален хор от „Кармен” на Бизе и др.

Социални услуги

„Създаване на Център за настаняване от семеен тип за деца на възраст между 7 и 18 год., лишени от родителски грижи” се нарича проектът, чиято реализация започна Община Плевен в партньорство с Фондация „Международна социална служба – България”.  Финансовата подкрепа в размер на 266 000 лева е осигурена от Оперативна програма „Развитие на човешките ресурси”.  Проектът предвижда разкриване на нова социална услуга в общността, насочена към децата, напускащи Дома за деца, лишени от родителски  грижи, „Детелина” след навършване на 7-годишна възраст. Реализацията на проекта ще реши важен проблем – оставането на тези  деца в Община Плевен срещу неблагоприятната досегашна алтернатива да бъдат настанени далеч от родната си среда. 

Центърът ще бъде изграден на първия етаж в хотел „Сторгозия” на площ над 400 кв. метра. 

През 2009 година с активната дейност и съдействие на Община Плевен в града отвориха врати Защитено жилище за възрастни с  умствени увреждания, два центъра за социална рехабилитация и интеграция – за деца и жени, преживели насилие, и за деца с увреждания, Дневен център за възрастни с увреждания и Център за обществена подкрепа за деца в риск на възраст 3-18 год. и  техните семейства.

Нов театър "Мим-Арт" на хората с увреден слух

Новият театър "Мим-Арт" - за талантливи хора с увреден слух, беше открит с  две премиери - "Салаам Харем" в Учебния театър на НАТФИЗ "Кр. Сарафов", и "Пътят..." - в театър "София". В танцовите спектакли участват студенти с увреден слух от НАТФИЗ - 4-и курс, специалност "Пантомима", с ръководител доц. Александра Хонг, студенти от 2-ри курс, специалност "Театър на движението" от класа на доц.Александър Илиев, групата за синхронно пеене и танци "Жестим" и професионални актьори.

По-нататък ще разширим дейността на театъра, за да дадем възможност за изява и на незрящи музикални таланти. В перспектива мислим за детска школа, в която момчетата и момичетата да се подготвят за кандидатстване във висшите училища по изкуствата,  отбелязва инициаторът на проекта Мария Атанасова - председател на сдружение "Тишина" и художествен ръководител на "Жестим".

Поглед към арабската култура през призмата на комедия дел арте, с много хумор и танци и деликатни алюзии към  съвременността е "Салаам Харем" по думите на доц. Александър Илиев - сценарист и режисьор на спектакъла. В представлението младо момиче от Венеция е отвлечено в Египет, където е затворено в харем. След много драматични и комични перипетии девойката е освободена и се омъжва за любимия си. Краят е щастлив, както е обичайно за жанра, отбелязва авторът. Хореографията е на Милена Давидова. В екипа са и други изключителни професионалисти. Сценографията и костюмите са на Ралица Георгиева, която  живее в Италия, а музикалното оформление на Васил Генев. Младите артисти са имали свобода да импровизират в танците в "  Салаам Харем ", а в "Пътят..." те дори са техни съавтори, заедно с хореографа Даниел Ахмаков - по идеи, предложени от  Дарина Янева, сценарист и режисьор на представлението.

"Пътят..." - мултимедиен философско-психологически спектакъл, е изграден върху фантазиите и илюзиите на човек, който има  смелостта да разказва всичко, което е в главата му, и обществото го обявява за луд.

Двата спектакъла се играха в Нощта на музеите в Националната галерия за чуждестранно изкуство, която вероятно ще е една от  сцените на новия театър "Мим-Арт". От идния сезон младите артисти ще се представят веднъж месечно на голямата сцена на театър "София". Водят се разговори и за един спектакъл месечно на малката сцена - Зала 49.

Традиции
Йордановден (Богоявление)

На този ден /6януари/според библейската легенда е покръстен Исус Христос във водите на река Йордан от Йоан Кръстител. В момента на кръщението небето “се отваря” и Светият дух слиза върху Христос във вид на гълъб, а от небето се разнася глас: “Този е Моят възлюбен Син, в Когото е Моето благоволение”. Оттук и названието на празника – Богоявление.

На този ден се извършва освещаване на водата. След службата в църквата свещеникът хвърля кръст във водата, а ергени го изваждат. Вярва се, че този, който е извадил кръста от водата, ще бъде здрав и щастлив. Той обикаля с кръста селото, а всички го даряват. Има поверие, че ако хвърленият във водата кръст замръзне, годината ще бъде здрава и плодовита. С Йордановден е свързано поверието, че в нощта срещу празника небето се отваря и който в този момент си поиска нещо, то ще се изпълни. От този ден започва и изпращането на сгледници и периодът на сватбите до Великденските заговезни. 

На 6 януари се освещават военните части и бойните знамена.

На 7 Януари Ивановден православната църква чества деня на Св. Йоан Кръстител, който кръщава Исус Христос в река Йордан. Йоан познава и посочва Исус като пратеник на Бога. Наречен е Предтеча, защото предрича идването на Христос на земята. Ивановден като народен празник, е част от богатия в обредно отношение коледно-новогодишен празничен цикъл. Обредното къпане за здраве на Йордановден продължава и на Ивановден. В някои райони на страната то дори е по-характерно за този празник. Навсякъде обредът е за младоженците, като действието се извършва от кума или девера. Затова окъпването би могло да се разглежда като елемент от следсватбените обичаи, с който се затваря широкият кръг на сватбената обредност. Този ден ергените къпят момите, къпят се и младите мъже и именниците. В югозападна България къпят младоженките и малките момиченца на възраст до 1 година. Обредното къпане включва и разменянето на подаръци, както и гостувания и празнична трапеза. Народната представа  за Св. Иван като покровител на кумството и побратимството определя гостуванията у кумовете. Кумците носят кравай, месо, вино. Прави се обща трапеза. На Ивановден изтича срокът, през който ходят новогодишните маскирани дружини. В някои райони на страната коледарите отвеждат тържествено царя на чешмата и го окъпват. След това той устройва угощение, на което присъстват и маскирани като мечка, невеста и арапи мъже. Накрая всички излизат на празнично хоро, с което приключва пълният цикъл на обичая Коледуване.

